**ДУА “Луцкаўлянская сярэдняя школа”**

**Гродзенскі раён, Рэспубліка Беларусь**

**Сцэнарый беларускага абрада “Багач”**

**Складальнік Мікулка Л.В., настаўніца пачатковых класаў**

*Зала прыбрана пад вясковую хату. Развешаны саматканыя ручнікі, дываны.*   
Гаспадары рыхтуюцца да сустрэчы гасцей і спяваюць песню “Чаму ж мне не пець”.  
**Гаспадыня***(гучна).* Васіль, прынясі мне тыя кветкі, што ў збане стаяць.  
  
*(Уваходзіць гаспадар з букетам)*  
  
**Гаспадар.** Можа ніхто не прыйдзе, а ты ўсё ўвіхаешся.  
**Гаспадыня.** *(ставячы на стол букет)* Прыйдуць, абавязкова прыйдуць, ідзі, Васілька апраніся па святочнаму. Сёння ж Багач, а я тым часам накрыю стол.  
**Гаспадар.** Ды іду ужо, Марыечка, іду. *(выходзіць)*  
 *(Гаспадыня выносіць і ставіць на стол розныя стравы. За сцэнай чуюцца песні, музыка)*  
  
**Гаспадыня.** Васіль, дзе ты падзеўся? Ужо госці ідуць, Багач нясуць.  
  
*(Заходзіць гаспадар. Гучыць вясёлая музыка. Малады хлопец нясе плеценую лубку з жытам і свечкай пасярэдзіне. За ім ідуць госці)*  
  
**1.госць.***(сеючы зерне)* Ідзе Багач багаты – адчыняй дзверы, хто яму рады.  
**Гаспадар.***(адчыняе дзверы)* Вельмі рад я Багачу. Дзверы адчыніць хачу.  
**2.госць.**Ідзе Багач чыстымі нівамі,

Вязе багаты ураджай вазамі.  
**3.госць.**Прыйшоў багач – кідай рагач.  
**4.госць.**Бяры сявеньку ды сей памаленьку.  
**5.госць.**Багача на пачэсны кут адпраўляем. *(госць ставіць сявеньку на покуць)*  
**6.госць.***(з паклонам)* А вам шчасця, здароўя жадаем, дастатку жадаем!  
**7.госць.**Дык няхай жа вам будзе чыста ў полі!  
**8.госць.**Багата ў хаце!  
**9.госць.**Даўгалецця і згоды!  
**10.госць.**Век гора не знаці!  
**Гаспадар.** *(з паклонам)* Дзякуй, дзякуй, што хату не абышлі!  
**Гаспадыня.** *(з паклонам)* Добрыя словы для нас знайшлі!  
**1.госць.**Дзякуй і вам, што нас добра прымаеце, можа загадкі нашы адгадаеце?  
**2.госць.**  
Я прысеў на пянёк, там качаецца клубок,  
Які гэта клубок, што кальнуў мяне у бок?  
**Гаспадыня.** Здаецца мне што гэта вожык.  
**3.госць.**  
Царэўна ў няволі, у цёмнай каморы,  
А косы на сонцы, на вольным прасторы.  
**Гаспадар.** Гэта морква.  
**4.госць.** Правільна адгадалі. Паслухайце, калі ласка, яшчэ адну загадку.  
Завітала ў хату пані у чырвоным сарафане,  
Як пачалі распранаць, сталі плакаць, праклінаць.  
**Гаспадар.** Не хацеў бы я такой госці.  
**Гаспадыня.** Дык гэта ж цыбуля! А зараз маю загадку адгадайце.  
Выступаў на градзе белы чарадзей.  
Галава на славу, да зубка зубок.  
Добрая прыправа, а завуць .....  
**Госці.**Часнок.  
**Гаспадар.** А цяпер, дарагія госцейкі, за стол сядайце.  
**Гаспадыня.** Сядайце, даражэнькія. Прыгатавала я вам прысмакаў розных, спякла каравай, частуйцеся..  
**Госці.**Дзякуй, гаспадынька. Калі ласка, прыміце ў вашу хату на захаванне на цэлы год да новага ўражаю “багач”. Радасна нам у вас сабрацца, бо мая бабуля гаварыла, што “багач” прыносіць сям’і дабрабыт і шчасце. Вам гэтага і жадаем.   
  
**Гаспадар.** Спадзяёмся, што так і будзе. Трэба нам запрасіць святара, каб ён адслужыў [малебен у хаце](http://shkola.of.by/hata-z-matchinaj-dushoyu-faleklornae-svyata.html), бо тут знаходзіцца “ багач”. А пасля малебну лубок панясём па вёсцы, каб усім было весела і радасна, каб заўсёды ва усіх быў багаты ўражай, ніхто не хварэў.   
  
**Гаспадыня.** Акрамя гэтага будуць сёння і песні, і пляскі, і гульні.   
  
**Гаспадар.**Так. А яшчэ трэба абысці “ багачом” увесь статак, каб засцерагчы жывёлу ад усяго нячыстага, ад усіх хвароб.   
  
**Госці.** Жадаем вам лёгкага хлеба, каб скацінка ў хляве вадзілася і ваша сям’я [ніколі не журылася](http://shkola.of.by/marina-krasata-lepsh-cyaper-chim-nikoli.html), а на душы заўсёды было светла і радасна.   
  
**Гаспадар.** Я ж на Багача да ўсходу сонца засеў ніву жытам, асвечаным яшчэ ў першую Прачыстую   
  
**Хлопцы.** Так, так. Мы засеялі таксама. Нездарма ж гавораць:   
прыйшоў Багач – рыхтуй рагач, бяры сявеньку, сей памаленьку.

* Стагнача хлеба хопіць да Багача.
* Прыйшоў Багач – рыхтуй рагач, прыйшла Пакрова – рыкнула карова.

**Госці.**

Сонца грэе, колас спее.

Пошум жытні ў летнім спеве.

Каласіста [спелай ніве](http://shkola.of.by/adam-iosifavich-maledzis-belaruse-shchira-zichim-adamu-iosifav.html)

Нізка кланяецца жнівень.

Цешыць поле залатое.

Дзякуй, роднае, за тое,

Што ўрадзіла гэтак шчодра.

З хлебам жыць на свеце добра!   
  
**Гаспадыня.** Працавалі мы нездарма. Вялікі ўражай атрымалі. Дзякуй нашай зямельцы-маці.   
  
**Госці.**

* Зямля – маці, а праца – бацька.
* Зямелька – матка наша: і корміць, і поіць, і адзявае.
* Зямля багацей за усіх.
* Якая зямля, такі і хлеб.
* Калі хочаш хлеба мець, трэба зямліцы глдядзець.
* Трэба рана ўставаць, калі хочаш хлеба дажыдаць.
* Хочаш есці калачы – дык не сядзі на пячы.
* Хто працуе, таму і шанцуе.   
    
  **Гаспадыня.**

Паспелі ў полі з краю ў край

І жыта, і пшаніца.

Багаты селета ўражай

На сонцы залаціцца.   
**Гаспадар.** Бачу я, вы добрыя працаўнікі, любіце і паважаеце родную зямельку. Будзе вам даспадобы і наша беларуская гульня.   
  
*(Беларуская народная гульня “Гарлачыкі”)*   
   
**Гаспадар.**За цяжкую працу атрымалі мы поўныя засекі жыта, багата вырасла лёну, радуе бульба.   
**6.госць.** Няхай вам, гаспадарочкі, заўсёды шанцуе!  
Няхай вам жыццё шчасце даруе!  
**Гаспадыня.**   
А вы, госцейкі, ці ўжо гадалі?  
З “лёгкай” рукой сейбіта ці шукалі?  
**7.госць.**   
Ой, нешта мы, цётачка, памыліліся,  
Ды пра гаданне тое забыліся.  
**Гаспадыня.**   
А я рэшата яек адварыла.  
Усё вас чакала, пра вас гаварыла.

*(Гаспадар прыносіць рэшата з яйкамі. Гаспадыня частуе яйкамі усіх гасцей, адно пакідае сабе).*  
  
**Гаспадыня.** А цяпер да справы прыступім, чыста яйкі аблупім. *(Восень ходзіць і разглядае аблупленыя яйкі.)*   
Каму круглае, без ямкі прыпадае,  
Той першы ніву засяваць пачынае.  
Выйграў гаспадар гэтай хаты,  
Няхай жа рука яго будзе лёгкай і багатай!

*(Усе водзяць карагод у сярэдзіне якога стаіць гаспадар, і спяваюць:)*

Свайму гаспадару мы зрабілі славу.  
Жытачка нажалі, ў копы склалі. (2 разы)  
Сеяць наказалі.  
Гаспадару, дажыначкаў час – адары ты нас. (2 разы)  
Гаспадару наш, адары ты нас,  
Пойдзем, пойдзем да двара  
Мы да дзядзькі Васіля  
Адары ты нас. (2 разы)   
  
**Гаспадыня.** Дорым мы вам, госцейкі збаночак мёду, каб салодка было на дарогу.  
**Гаспадар.** А яшчэ дорым грошы, каб кожны быў прыгожы і харошы.  
**Госці.**Дзякуй, дзякуй!  
**8.госць.**   
А ці можна ў вас дазволу папытаць.  
Каб ў гэтай добрай хаце “Лявоніху” паскакаць?

Ды не толькі паскакаць, а яшчэ й прытопнуць.  
У вашай хаце падмурачак няхай жа не лопне.  
**Гаспадары.** Калі ласка, паскачыце, нас павесяліце. *(Усе танцуюць “Лявоніху”)*

**Дзяўчынка.** Ой, дзяўчаткі, хлопцы давайце заспяваем песню “Сабірайся ў госці мой дзядок”

**Госці.**Добра мы паспявалі, пагулялі, патанцавалі. Дзякуй гаспадарам за хлеб-соль, а восени - за багаты ўраджай.   
  
**1.госць.**   
На Багачы, на Багачы  
Усё навокал чыста, хоць рагачы.  
**2.госць.***(з паклонам)*   
Дай Божа гэтай хаце ніколі дрэннага не знаці!  
**3.госць.**   
Каб было чым засяваці, абсяваці!  
**4.госць.**   
Ды яшчэ болей жаць, нажынаці.  
**Усе разам.**   
А праз год новага Багача дачакаці!

**Гаспадары.** Да пабачэння, госцейкі дарагія!